
	2019. július 3-5-én került megrendezésre a “Gender, Inclusivity and Protecting the 21st Century Family” nemzetközi konferencia a Westminster Egyetem és az International Centre for Family Law, Policy and Practice szervezésében. 
	2017 novemberében egy antwerpeni konferencián találkoztam először Marilyn Freemannel, a Westminster Egyetem jogi karának professzorasszonyával, akinek a jogellenes gyermekelvitellel kapcsolatos kutatásai világszerte elismertek. Ő értesített engem arról, hogy a Westminster Egyetem 2019 júliusában egy neves nemzetközi konferenciát fog szervezni és biztatott a jelentkezésre. Az absztraktot 2018 tavaszán, a konferencia előtt egy évvel kellett elküldenem és meglepődve, de nagy örömmel olvastam az absztraktom elfogadásáról szóló e-mailt.
	A konferencia előadásai nagyon széles skálán mozogtak a nemzetközi családjog területén belül. A plenáris előadások mellett négy párhuzamos szekcióban szerveztek előadásokat. Számomra a konferencia azért volt kiemelkedően értékes, mert a párhuzamos szekciók közül egy minden alkalommal a jogellenes gyermekelvitel témakörére korlátozódott.
	A háromnapos konferencia plenáris előadásain Ausztrália, Új-Zéland, az Egyesült Államok, Kanada, az Egyesült Királyság, Dél-Afrika, Oroszország, valamint Norvégia legnevesebb családjoggal foglalkozó kutatói, valamint családjogi bíróságainak vezetői szerepeltek.
	Én azokban a szekciókban vettem részt, amelyek a jogellenes gyermekelvitel jelenségét vizsgálták német, közel-keleti, ausztrál, olasz, holland, japán, szingapúri, amerikai és angol kutatók tolmácsolásában.
	A konferecia első napján az előadásomban a gyermek legjobb érdekének a jogellenes gyermekelviteli eljárásokban való érvényesülését  mutattam be a magyar ombudsman és a magyar bíróság szemszögéből. 
	Ez a nemzetközi konferencia kiváló alkalmat teremtett a nemzetközi kapcsolataim bővítésére és inspirációt nyertem a doktori kutatásom további fejlesztésére. A konferencián való részvételemet az Eötvös Loránd Tudományegyetem Állam- és Jogtudományi Doktori Iskola Tanácsa által meghirdetett ösztöndíja támogatta, amelyért ezúton is nagyon hálás vagyok.

